Drie voor buskaartjiekantoor in PE doodgeskiet(Argieffoto: Kent Williamson) Drie persone is Vrydagmiddag voor ŉ buskaartjiekantoor in Gqeberha (Port Elizabeth) doodgeskiet. Die provinsiale polisiekommissaris, lt.genl. Liziwe Nthshinga, het ŉ 72-uur-aktiveringsplan ingestel vir die inhegtenisneming van die verdagtes. Volgens haar was dit ŉ vermoedelike sluipmoord op twee persone en moord op ŉ onskuldige persoon by die buskaartjiekantoor in Storeystraat in Perridgevale. “ŉ Man en ŉ vrou, onderskeidelik 21 en 36 jaar oud, het Vrydagmiddag omstreeks 16:15 by die kantoor van die busmaatskappy opgedaag om kaartjies te koop na Gauteng,” het kol. Priscilla Naidu, woordvoerder van die polisie, gesê. “Toe hulle uitgestap kom, is daar verskeie skote op hulle gevuur. Die vrou het naby die kantoor inmekaargesak en die man het weggehardloop en in die omgewing van ŉ winkelsentrum inmekaargesak. ŉ Onskuldige omstander is ook noodlottig gewond deur een van die skote toe hy ŉ winkel op die perseel verlaat het.” Die verdagtes het glo in ŉ silwerkleurige Honda Civic van die toneel weggejaag. Kort ná die skietery het SAPD Mount Road-beamptes die motor in Burtrylaan in Newton Park opgemerk. Die motor het nie enige nommerplate gehad nie. “Hulle het die motor agternagesit, maar toe hulle die bestuurder wou voorkeer, het hulle weggejaag. Daar was vyf mans in die motor.” Tydens die jaagtog is ŉ vuurwapen uit die motor in Searleweg gegooi. Die voertuig het in Neavestraat in Shauderville teen ŉ lamppaal gebots. “Al vyf insittendes het uitgeklim en in verskillende rigtings weggehardloop.” Beamptes van Mount Road se teenbende-eenheid het later twee mans, albei gewapen met vuurwapens, in Highfieldweg opgemerk. “Die beamptes het hulle agternagesit en hulle in Peddiestraat in Korsten aangekeer. Daar is beslag gelê op twee vuurwapens. Die voertuig is vroeër as gekaap aangemeld in Humewood.” Die motief vir die moorde is nog nie bekend nie. Die name van die oorledenes word ook nog teruggehou totdat die naasbestaandes in kennis gestel is. “Die twee verdagtes, onderskeidelik 29 en 36 jaar oud, word aangehou op aanklag van poging tot moord (skietery op polisiebeamptes), die onwettige besit van vuurwapens en ammunisie en die besit van gesteelde eiendom. Speurders stel ondersoek in na ŉ moontlike verband met die moorde.” Enige getuie word versoek om speurder adjudant-offisier Neville Gouws van die teenbende-eenheid te kontak by 082 387 5904. Alle inligting sal vertroulik hanteer word. Die verdagtes sal na verwagting binnekort in die landdroshof in Gqeberha verskyn. Ntshinga het haar hartseer en meegevoel betuig met die families van die oorledenes op ŉ betekenisvolle dag in die Christelike kalender. “ŉ Span ervare ondersoekbeamptes is aangestel om die verdagtes aan te keer. Sulke wrede aanvalle sal nie geduld word nie. Ons sal nie rus totdat die verdagtes agter tralies is nie. Ek loof die polisiebeamptes vir hul vinnige reaksie om die twee verdagtes aan te keer en vuurwapens te konfiskeer. Dit is slegs ŉ kwessie van tyd voor die res van die verdagtes aangekeer is.”